CELEX: 
Language: sl
Date: 2018-03-01 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v bakrovih zlitinah zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije za namene prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS 2) glede izjeme za posebne uporabe svinca.
            
            
               Direktiva RoHS 2 omejuje uporabo nekaterih nevarnih snovi v električni in elektronski opremi, kot je določeno v njenem členu 4. Veljati je začela 21. julija 2011.
            
            
               Omejene snovi so navedene v Prilogi II k direktivi RoHS 2. Omejitev svinca, živega srebra, kadmija, šestvalentnega kroma, polibromiranih bifenilov in polibromiranih difeniletrov se že izvaja, omejitev bis(2etilheksil)ftalata (DEHP), butil benzil ftalata (BBP), dibutil ftalata (DBP) in diizobutil ftalata (DIBP) pa se bo uporabljala od 22. julija 2019 ali pozneje. V prilogah III in IV k direktivi RoHS 2 so navedeni materiali in komponente električne in elektronske opreme za posebne uporabe, ki so izvzeti iz omejitve uporabe snovi iz člena 4(1) direktive RoHS 2.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in razveljavitev izjem). V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006
                  2
               , ter da je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II, zanesljivost nadomestkov ni zagotovljena ali skupni negativni vplivi na okolje, zdravje in varnost potrošnika, ki bi jih povzročila nadomestitev, bi utegnili prevladati nad skupnimi prednostmi za okolje, zdravje in varnost potrošnika.
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale in komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Od objave direktive RoHS 2 je Komisija prejela številne
                  3
                zahtevke gospodarskih subjektov v skladu z določbami iz člena 5(3) in Priloge V za odobritev novih in obnovitev obstoječih izjem.
            
            
               Sedanja izjema 6(c) iz Priloge III dovoljuje svinec v bakrovih zlitinah, ki vsebujejo do 4 masne % svinca. Komisija je novembra in decembra 2014 ter januarja 2015 prejela šest vlog za obnovitev te izjeme. Medtem ko je bil datum poteka veljavnosti izjeme 6(c) za kategorije 1 do 7 in 10
                  4
                v skladu z zahtevami iz direktive RoHS (člen 5(5), drugi pododstavek) 21. julij 2016, se izjema še naprej uporablja do odločitve Komisije o vlogi za obnovitev.
            
            
               Da bi Komisija lahko ocenila zahtevek za izjemo, je začela študijo, s katero bo izvedena zahtevana tehnična in znanstvena ocena, vključno z osemtedenskim spletnim odprtim posvetovanjem z zainteresiranimi stranmi
                  5
                glede zahtevka. Med posvetovanjem z zainteresiranimi stranmi je bilo prejetih dvanajst prispevkov. 
            
            
               Končno poročilo, ki vsebuje oceno zahtevka, je bilo objavljeno
                  6
                in zainteresirane strani so bile uradno obveščene. 
            
            
               Pozneje se je Komisija posvetovala s strokovno skupino držav članic za delegirane akte v okviru direktive RoHS 2 na srečanju strokovnjakov 15. decembra 2016, na katerem so stališča predstavili vložniki in zainteresirane strani, ki jih ta vprašanja najbolj zadevajo. Strokovnjaki so se strinjali z osnutkom, ki ga je predstavila Komisija, pri čemer je bila velika večina članov odsotnih ali ni izrazila svojega mnenja. V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Prejete so bile tri pripombe, dve sta podprli osnutek akta, tretja pa je predložila dodatne informacije. Izvedeni so bili vsi potrebni ukrepi v zvezi z izjemami od omejitev uporabe snovi v skladu s členom 5(3) do (7). Zaradi številnih sočasnih zahtevkov za izjeme in s tem povezanih upravnih zahtev je postopek odločanja Komisije potekal v skladu z alternativnimi roki iz člena 5(5). Svet in Evropski parlament sta bila o vseh dejavnostih uradno obveščena.
            
            
               Končno poročilo je zlasti izpostavilo naslednje tehnične informacije in oceno:
            
            
               Svinec je v obliki majhnih vozličev prisoten v matriki bakrovih zlitin. Tako deluje kot lomilec ostružkov in mazivo. Zaradi njega so bakrove zlitine primerne za strojno obdelavo, končni komponenti pa zagotavlja lastnosti, npr. električno prevodnost, funkcijo drsenja za dele s tesno prilegajočimi se drsnimi površinami in odpornost proti koroziji.
            
            
               Za nekatere uporabe so na voljo nadomestki brez svinca. Vendar uporaba alternativnih možnosti trenutno zahteva prilagoditve v strojnem postopku, zato obstajajo omejitve glede njihove uporabe za druge namene. Sedanje raziskave kažejo, da bo v prihodnosti izzive v zvezi s strojno obdelavo alternativnih možnosti brez svinca mogoče preseči vsaj za nekatere uporabe.
            
            
               Zato alternativnih možnosti bakrovim zlitinam, ki vsebujejo do 4 masne % svinca, ni mogoče opredeliti kot znanstveno ali tehnično izvedljive. Za zoženje področja uporabe izjeme na bolj posebne uporabe bi bile potrebne dodatne raziskave.
            
            
               Iz rezultatov ocene za kategorije od 1 do 7 in 10 je razvidno, da zahtevek za izjemo v zvezi z vnosom 6(c) v Prilogi III izpolnjuje vsaj eno od zadevnih meril iz člena 5(1)(a). Predlaga se odobritev izjeme v sedanji obliki za obdobje petih let po prejšnjem datumu prenehanja veljavnosti, da se omogoči izvedba celovite raziskave dobavne verige z namenom zoženja področja uporabe izjeme ob naslednjem pregledu. Ker zanesljivih nadomestkov še ni na voljo, se za navedeno obdobje izjeme ne pričakuje negativnih družbeno-ekonomskih posledic nadomestitve. Prav tako naj ne bi negativno vplivalo na inovacije. 
            
            
               Za kategorije, ki niso kategorije 1 do 7 in 10, ostaja obstoječa izjema z obdobji veljavnosti iz člena 5(2). Posebna izjema ne znižuje ravni varovanja okolja in zdravja, ki jo zagotavlja Uredba (ES) št. 1907/2006 (REACH) v skladu s členom 5 Direktive 2011/65/EU.
            
         
         
            
               3.PRAVNI ELEMENTI DELEGIRANEGA AKTA
            
            
               Delegirana direktiva dovoljuje izjemo od omejitev uporabe svinca pri posebnih uporabah iz člena 4(1), ki se navede na seznamu v Prilogi III k Direktivi 2011/65/EU.
            
            
               Instrument je delegirana direktiva, kot je določeno v Direktivi 2011/65/EU in zlasti ob izpolnjevanju ustreznih zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in varstvu okolja ter približati določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne uporabe v skladu z določbami in pogoji iz direktive RoHS 2 ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
            
               Predlog ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 1.3.2018
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v bakrovih zlitinah zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  7
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)
                     Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje svinca.
            
            
               (2)
                     Točka 6(c) Priloge III k Direktivi 2011/65/EU je izvzela uporabo svinca v bakrovih zlitinah, ki vsebujejo do 4 masne % svinca, do 21. julija 2016. Komisija je pred 21. januarjem 2015 v skladu s členom 5(5) Direktive 2011/65/EU prejela zahtevek za obnovitev te izjeme v zvezi s kategorijami 1 do 7 in 10.
            
            
               (3)
                     Svinec v bakrovih zlitinah deluje kot lomilec ostružkov in mazivo, zaradi njega so bakrove zlitine primerne za strojno obdelavo, končni komponenti pa zagotavlja tudi druge lastnosti, npr. odpornost proti koroziji.
            
            
               (4)
                     Trenutno alternativnih možnosti za uporabo bakrovih zlitin, ki vsebujejo do 4 masne % svinca, ni mogoče opredeliti kot znanstveno ali tehnično izvedljivih. Zato je obnovitev izjeme za obdobje petih let po prejšnjem datumu prenehanja veljavnosti upravičena, da se omogoči izvedba celovite raziskave dobavne verige.
            
            
               (5)
                     Za kategorije 1 do 7 in 10 bi bilo treba izjemo obnoviti do 21. julija 2021, da se omogoči izvedba celovite raziskave dobavne verige z namenom zoženja področja uporabe izjeme ob naslednjem pregledu. Za kategorije, ki niso kategorije 1 do 7 in 10, obstoječa izjema velja za obdobja veljavnosti iz člena 5(2) Direktive 2011/65/EU.
            
         
         
            
               (6)
                     Direktivo 2011/65/EU bi bilo zato treba ustrezno spremeniti – 
            
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 12. meseca po datumu začetka veljavnosti te direktive]. Besedila navedenih predpisov nemudoma sporočijo Komisiji.
            
            
               Navedene predpise uporabljajo od [zadnji dan 12. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice sporočijo Komisiji besedilo temeljnih predpisov nacionalnega prava, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 1.3.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        Te kategorije so: 1. veliki gospodinjski aparati, 2. mali gospodinjski aparati, 3. oprema za IT in telekomunikacije, 4. oprema za zabavno elektroniko, 5. oprema za razsvetljavo, 6. električna in elektronska orodja, 7. igrače, oprema za prosti čas in šport, 10. avtomati. Kategorije električne in elektronske opreme so navedene v Prilogi I k direktivi RoHS.
               
               
                  
                     (5)
                  
                        
                  Obdobje posvetovanja
                  : od 21. avgusta 2015 do 16. oktobra 2015.
               
               
                  
                     (6)
                  
                  
                        https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.
                  
               
               
                  
                     (7)
                  
                        UL L 174, 1.7.2011, str. 88.
               
            
      
    ---documentbreak--- 
      
         
         
            
               PRILOGA
            
            
               V Prilogi III k Direktivi 2011/65/EU se točka 6(c) nadomesti z naslednjim:
            
            
                     
                        „6(c)
                     
                  
                  
                     
                        Bakrove zlitine, ki vsebujejo do 4 masne % svinca
                     
                  
                  
                     
                        Preneha veljati:
                     
                     
                        21. julija 2021 za kategorije 1–7 in 10;
                     
                     
                        21. julija 2021 za kategoriji 8 in 9, razen za in vitro diagnostične medicinske pripomočke ter instrumente za spremljanje in nadzor za industrijsko uporabo;
                     
                     
                        21. julija 2023 za kategorijo 8 in vitro diagnostične medicinske pripomočke;
                     
                     
                        21. julija 2024 za kategorijo 9 instrumente za spremljanje in nadzor za industrijsko uporabo ter za kategorijo 11.“